Prop. 45 L

(2013–2014)
Proposisjon til Stortinget (forslag til lovvedtak)

Endringer i lov 27. november 1992 nr. 109 om endring av EØS-loven (EØS-utvidelse med Kroatia)

Tilråding fra Utenriksdepartementet 7. mars 2014, godkjent i statsråd samme dag. (Regjeringen Solberg)

Dokumentet på regjeringen.no

1 EØS-utvidelsesavtalen

Kroatia undertegnet 9. desember 2011 tiltredelsestraktaten om medlemskap i EU. Landet ble medlem 1. juli 2013, da tiltredelsestraktaten trådte i kraft. Det følger av EØS-avtalens artikkel 128 at enhver europeisk stat som blir medlem av EU skal søke om å bli part i EØS-avtalen. De nærmere betingelser for å bli part i EØS-avtalen skal fastlegges i en egen avtale mellom avtalepartene og søkerstaten.

Forhandlingene om Republikken Kroatias deltakelse i Det europeiske økonomiske samarbeidsområdet ble innledet 15. mars 2013 og varte frem til 20. november 2013. Avtalen ble parafert 20. desember 2013. Forhandlingene foregikk mellom de tre EØS/EFTA-landene, som selvstendige parter, på den ene siden og Kroatia og EU på den annen side. Parter på EU-siden er EU, Kroatia og de 27 bestående EU-landene.

Avtalens innhold er beskrevet i egen Prop. 44 S (2013–2014) om avtale om Kroatias deltakelse i Det europeiske økonomiske samarbeidsområdet, som fremlegges samtidig med denne proposisjonen.

Som omtalt i Prop. 44 S (2013–2014), medfører Kroatias deltakelse i EØS at lov om gjennomføring i norsk rett av hoveddelen i avtale om Det europeiske økonomiske samarbeidsområde (EØS) m.v. (EØS-loven), må endres. Det skjer som følge av endringen i EØS-avtalens partsforhold, slik det er gjengitt i fortalen til EØS-avtalens hoveddel. EØS-utvidelsesavtalen innebærer dessuten at det må foretas enkelte endringer av teknisk karakter i EØS-avtalens hoveddel. Disse endringene må også gjøres i EØS-loven.

2 Endringer i EØS-loven

2.1 Bakgrunn for EØS-loven

I Norge må folkerettslige forpliktelser gjennomføres i norsk rett for å kunne få lovs kraft. Dette ble gjort ved at EØS-avtalens hoveddel ble gjort til norsk lov. Dermed ble det rettslige grunnlaget etablert for at individer og bedrifter skulle kunne påberope seg deler av avtalens bestemmelser for norske domstoler. I og med at EØS-utvidelsesavtalen med Kroatia på enkelte punkter endrer EØS-avtalens hoveddel, må også EØS-loven endres.

2.2 Endringer i EØS-avtalens hoveddel som følge av EØS-utvidelsesavtalen med Kroatia

De bestemmelser som foreslås endret i EØS-loven er inntatt i utvidelsesavtalens artikkel 2.

Den viktigste endringen i EØS-avtalens hoveddel er tilføyelsen i fortalen av Republikken Kroatia, jfr. utvidelsesavtalens artikkel 2 nr. 1 a.

I tillegg kommer en del tekniske endringer i EØS-avtalens hoveddel – de fleste som en direkte følge av Kroatias deltakelse i EØS:

I fortalen i EØS-avtalens hoveddel strykes Republikken foran Ungarn, jfr. utvidelsesavtalens artikkel 2 nr. 1 a.

I tillegg erstattes artikkel 2 f i EØS-avtalens hoveddel av ny ordlyd, jfr. utvidelsesavtalens artikkel 2 nr. 1 b. Den nye bestemmelsen lyder som følger:

«tiltredelsesakten av 9. desember 2011»: Akten om tiltredelsesvilkårene for Republikken Kroatia og tilpasninger av traktaten om Den europeiske union, traktaten om Den europeiske unions virkeområde og traktaten om opprettelse av Det europeiske atomenergifellesskap, undertegnet i Brussel 9. desember 2011.»

EØS-avtalens bestemmelser om finansieringsordningene i artikkel 117 erstattes av ny ordlyd slik at den også omfatter protokoll 38 b og tillegget til protokoll 38 b, jfr. utvidelsesavtalens artikkel 2 nr. 1 c.

I EØS-avtalens artikkel 129 nr. 1 annet avsnitt, om avtaletekstenes gyldighet, føyes til kroatisk, jfr. utvidelsesavtalens artikkel 2 nr. 1 d.

I oversikten i EØS-avtalens artikkel 129 nr. 1 tredje avsnitt om tekstene til rettsaktenes gyldighet, føyes til kroatisk, jfr. utvidelsesavtalens artikkel 2 nr. 1 d.

Ut over dette medfører ikke Kroatias deltakelse i EØS-avtalen behov for lovendringer.

2.3 Ikrafttredelse

Som nevnt ble Kroatia medlem av EU 1. juli 2013. Det er derfor viktig at EØS-utvidelsesavtalen og nødvendige endringer i norsk rett trer i kraft så snart som mulig. Etter at Stortinget har godkjent Prop. 44 S (2013–2014) om utvidelsesavtalen og denne proposisjonen, vil avtalen bli undertegnet. I påvente av endelig ratifikasjon eller godkjennelse fra EU-siden, vil de tre EØS/EFTA-landene og EU foreta hver sine brevvekslinger, der det bestemmes at utvidelsesavtalen og en av tilleggsprotokollene i mellomtiden skal anvendes midlertidig.

Endringene i EØS-loven vil tre i kraft samtidig som utvidelsesavtalen og tilleggsprotokollen gis midlertidig anvendelse. Lovteksten vil være dekkende også for interimsperioden mellom midlertidig anvendelse på grunnlag av brevvekslingen og endelig ratifikasjon eller godkjennelse.

2.4 Økonomiske og administrative konsekvenser

De økonomiske og administrative konsekvensene av EØS-utvidelsesavtalen er beskrevet i Prop. 44 S (2013–2014). De lovendringer som foreslås i denne proposisjonen her, har ingen selvstendige økonomiske eller administrative konsekvenser.

2.5 Merknader til de enkelte bestemmelser

I fortalen føyes til «Republikken Kroatia» og betegnelsen for «Ungarn» endres.

Artikkel 2 f definerer tiltredelsestraktaten av 9. desember 2011.

I artikkel 117 føyes til «protokoll 38 b og tillegget til protokoll 38 b» som følge av endringer i EØS-finansieringsordningen for Kroatia.

I artikkel 129 nr. 1 annet og tredje avsnitt føyes til «kroatisk.»

Tilråding

Utenriksdepartementet

tilrår:

At Deres Majestet godkjenner og skriver under et fremlagt forslag til proposisjon til Stortinget om endringer i lov 27. november 1992 nr. 109 om endring av EØS-loven (EØS-utvidelse med Kroatia).

Vi HARALD, Norges Konge,

stadfester:

Stortinget blir bedt om å gjøre vedtak til lov om endringer i lov 27. november 1992 nr. 109 om endring av EØS-loven (EØS-utvidelse med Kroatia), i samsvar med et vedlagt forslag.

Forslag
til lov om endringer i lov 27. november 1992 nr. 109 om endring av EØS-loven (EØS-utvidelse med Kroatia)

I

I lov 27. november 1962 nr. 109 om gjennomføring i norsk rett av hoveddelen i avtale om Det europeiske økonomiske samarbeidsområdet (EØS) m.v. skal § 1 første punktum lyde:

Bestemmelsene i hoveddelen i avtale om Det europeiske økonomiske samarbeidsområde skal gjelde som norsk lov, med de endringer som følger av protokoll om justering av avtalen av 17. mars 1993, av EØS-utvidelsesavtalen av 14. oktober 2003, av EØS-utvidelsesavtalen for Bulgaria og Romania i 2007 og av EØS-utvidelsesavtalen for Kroatia av 2014.

II

Loven gjelder fra den tid Kongen bestemmer.